REGOLAMENT TAL-KUMMISSJONI (KE) Nru 2039/2005
ta’ l-14 ta’ Diċembru 2005
li jemenda r-Regolament (KE) Nru 1238/95 li jistabbilixxi regoli ta’ implimentazzjoni għall-applikazzjoni tar-Regolament (KE) 2100/94 dwar il-miżati li għandhom jitħallsu lill-Uffiċċju Komunitarju tal-Varjetajiet tal-Pjanti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2100/94 tas-27 ta’ Lulju 1994 dwar id-drittijiet komunitarji tal-varjetajiet tal-pjanti (1), u b’mod partikolari l-Artikolu 113 tiegħu,
Wara li kkonsultat lill-Kunsill Amministrattiv ta’ l-Uffiċċju Komunitarju tal-Varjetajiet tal-Pjanti
Billi:
(1)
Ir-Regolament tal-Kummissjoni (KE) Nru 1238/95 tal-31 ta’ Mejju 1995 li jistabbilixxi regoli ta’ implimentazzjoni għall-applikazzjoni tar-Regolament tal-Kunsill (KE) Nru 2100/94 fir-rigward ta’ miżati li għandhom jitħallsu lill-Uffiċċju Komunitarju tal-Varjetajiet tal-Pjanti (2) stipola miżati li għandhom jitħallsu lill-Uffiċċju Komunitarju tal-Varjetajiet tal-Pjanti (“L-Uffiċċju”), u l-livelli ta’ tali miżati.
(2)
Ir-riserva finanzjarja ta’ l-Uffiċċju laħqet livell ogħla mil-livell meħtieġ għas-salvagwardja tal-kontinwità fl-operat tiegħu. Għalhekk, il-livell tal-miżata ta’ kull sena u l-miżati relatati ma’ l-eżaminazzjonijiet tekniċi ġew imnaqqsa matul perijodu ta’ transizzjoni.
(3)
Fir-rigward tal-miżata ta’ kull sena, il-perijodu ta’ transizzjoni li fih il-livell ta’ din il-miżata ġie mnaqqas kien diġà ġie imġedded sa l-aħħar ta’ l-2007. Fir-rigward tal-miżati għall-eżaminazzjonijiet tekniċi, il-perijodu ta’ transizzjoni li fih il-livell ta’ dawn il-miżati ġie mnaqqas iġġedded sa l-aħħar ta’ l-2006.
(4)
Madanakollu, huwa mbassar li minkejja l-miżuri li ttieħdu biex titnaqqas ir-riserva finanzjarja ta’ l-Uffiċċju, il-livell tar-riserva mhux se jonqos għal-livell xieraq fi żmien qasir. Il-livell tal-miżata ta’ kull sena għandu għalhekk jitnaqqas iktar. Ir-Regolament (KE) Nru 1238/95 għandu għalhekk jiġi emendat skond dan.
(5)
Il-miżuri pprovduti f’dan ir-Regolament huma skond l-opinjoni tal-Kumitat Permanenti dwar id-Drittijiet Komunitarji tal-Varjetajiet tal-Pjanti,
ADOTTAT DAN IR-REGOLAMENT:
Artikolu 1
Artikolu 9(1) tar-Regolament (KE) Nru 1238/95 hu mibdul b’ li ġej:
“1. L-uffiċċju għandu jitlob miżata mid-detentur ta’ dritt komunitarju ta’ varjeta ta’ pjanta (minn hawn jissejjaħ ‘id-detentur’) għal kull sena sakemm idum id-dritt komunitarju tal-varjetà tal-pjanta (minn hawn tissejjaħ ‘miżata ta’ kull sena’) ta’ 300 EUR għas-snin 2003 sa l-2005 u 200 EUR għas-sena 2006 u għas-snin ta’ wara. Meta persuna tkun ħallset miżata ta’ 300 EUR għas-sena 2006, l-uffiċċju għandu jirrinborsa d-differenza ta’ 100 EUR lil dik il-persuna.”
Artikolu 2
Dan ir-Regolament għandu jidħol fis-seħħ fil-ġurnata ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-14 ta’ Diċembru 2005.